b'\n_START_ARTICLE_\nZdravstvena pismenost\n_START_PARAGRAPH_\nZdravstvena pismenost pomeni funkcionalno pismenost v zvezi z zdravjem in opredeljuje ve\xc5\xa1\xc4\x8dine in znanja, potrebna za razumevanje bolezni in zdravljenja, ter zmo\xc5\xbenost u\xc4\x8dinkovite orientacije in delovanja znotraj zdravstvenega sistema. Gre za posameznikovo sposobnost, da prejema, obdeluje in razume osnovne zdravstvene informacije in potrebne storitve, da lahko sprejme ustrezne odlo\xc4\x8ditve v zvezi s svojim zdravjem._NEWLINE_Za dobro zdravstveno pismenost mora posameznik dobro obvladati ve\xc5\xa1\xc4\x8dine branja, poslu\xc5\xa1anja, analiti\xc4\x8dnega sklepanja in odlo\xc4\x8danja v situacijah, povezanih z zdravjem. Dobra zdravsvena pismenost zajema, na primer, razumevanje navodil za uporabo zdravil, bro\xc5\xa1ur z informacijami za bolnike, zdravnikovih napotkov, pravic v zapletenem zdravstvenem sistemu ipd.\n_START_SECTION_\nZgodovina\n_START_PARAGRAPH_\nZdravstvena pismenost se je kot koncept prvi\xc4\x8d pojavila sredi sedemdesetih let prej\xc5\xa1njega stoletja, \xc5\xa1ele v zadnjih dveh desetletjih pa se teoreti\xc4\x8dna in empiri\xc4\x8dna dela sistemati\xc4\x8dno usmerjajo na probleme, povezane z zdravstveno pismenostjo. Zdravstvena pismenost se je skozi \xc4\x8das razvijala v smeri od prete\xc5\xbeno medicinskega koncepta k javnozdravstvenemu in zdravstvenovzgojnemu konceptu.\n_START_SECTION_\nVpliv na zdravje\n_START_PARAGRAPH_\nNekateri viri navajajo, da je zdravstvena pismenost mo\xc4\x8dnej\xc5\xa1i napovedni dejavnik posameznikovega zdravstvenega stanja kot njegovi starost, prihodki, status zaposlenosti, stopnja izobrazbe in rasa. Visoka stopnja zdravstvene pismenosti je povezana z izbolj\xc5\xa1animi sposobnostmi samooskrbe populacije, z ustreznej\xc5\xa1im nadzorom in obvladovanjem kroni\xc4\x8dnih bolezni, z ve\xc4\x8djo dostopnostjo in ustreznej\xc5\xa1o uporabo zdravstvenih storitev, z ni\xc5\xbejimi stro\xc5\xa1ki delovanja zdravstvenega sistema, tudi zaradi manj\xc5\xa1e uporabe dragih storitev, in z bolj\xc5\xa1imi zdravstvenimi izidi.'